Wes-Kaap-betogings raak gewelddadig | Maroela Media
Argieffoto. Foto: Nardus Engelbrecht/Sapa
Die polisie moes Woensdagmiddag met rubberkoeëls op vermeende stakende plaasarbeiders losbrand nadat hul betoging vir beter lone in De Doorns gewelddadig geraak het.
Die N1-deurpad by dié dorp is ook vir verkeer gesluit nadat betogers Woensdagoggend voertuie met klippe bestook het. Lt.kol. André Traut, ŉ polisiewoordvoerder, sê nagenoeg 50 mense is regoor die provinsie weens publieke geweld in hegtenis geneem sedert die betoging vroegoggend begin het.
“Die onlustepolisie is ontplooi om die situasie by De Doorns onder beheer te bring,” het hy gesê. Die polisie is ook op hoë gereedheid by Pine Valley buite Wolseley nadat ŉ groep vermeende werkers probeer het om ŉ optog na die dorp te hou waartydens klippe na die polisie gegooi is. Betogers het ook werkers wat nie staak nie, geïntimideer en verhoed om by die werk uit te uitkom.
Die protes is deel van die eerste dag van hernieude loononderhandelings. Die stakende werkers eis ŉ dagloon van R150. Talle verdien tans R60 ŉ dag.
Word daar nie meer video geneem van alles wat gebeur by optogte nie?
Dit kan mos gebruik word om al die skuldiges aan die pen te ry.
Daar is `n verskil tussen `n betooging en vadalisme.